Ούγκο Σάλους

Ο  Ούγκο Σάλους (τσεχικά:Hugo Salus) (3 Αυγούστου 1866 - 4 Φεβρουαρίου 1929) ήταν Αυστροούγγρος- Βοημός εβραϊκής καταγωγής, γιατρός και σημαντικός γερμανόφωνος συγγραφέας της Πράγας.
 Βιογραφικά στοιχεία 
Ο  Ούγκο Σάλους γεννήθηκε το 1866 στην Τσέσκα Λίπα, πόλη της Βοημίας που ανήκε στην Αυστροουγγαρία, και ήταν γιος του Εβραίου κτηνιάτρου Μόριτς Σάλους. Μετά τις σπουδές του στο λύκειο στο Τσέσκε Μπουντεγιόβιτσε και το Λιτομέριτσε, σπούδασε ιατρική στην Πράγα και αφού έλαβε το διδακτορικό του το 1891, παρέμεινε στην πόλη και εργάστηκε ως βοηθός στο Ινστιτούτο Υγιεινής και στη συνέχεια στην Μαιευτική Κλινική έχοντας ειδικευθεί στη γυναικολογία. Τον Ιούνιο του 1909 άνοιξε το δικό του γυναικολογικό ιατρείο. Το 1895 παντρεύτηκε την Όλγα Ένγκελ, κόρη  ιδιοκτήτη εργοστασίου πορσελάνης, με την οποία απέκτησε έναν γιο.Ο γιος του Βόλφγκανγκ Βάτσλαβ Σάλους (1909 – 1953), έγινε ένθερμος κομμουνιστής και ήταν γραμματέας του Λέον Τρότσκι από το 1929 έως το 1933. Συνελήφθη κατά τη διάρκεια του Β' ΠΠ, επέζησε από το στρατόπεδο συγκέντρωσης Άουσβιτς και το 1948 έφυγε από την Τσεχοσλοβακία. Εγκαταστάθηκε στο Μόναχο, όπου δηλητηριάστηκε από έναν πράκτορα της Στάζι ή της KGB. Οι συνθήκες του θανάτου του διευκρινίστηκαν μόλις το 2011. Πέθανε στην Πράγα το 1929.

Ήταν μαχητικός υπέρμαχος του γερμανικού φιλελευθερισμού και της εβραϊκής αφομοίωσης. Στα έργα του συχνά εμφανίζονται εβραϊκά θέματα και οι απόψεις του για το εβραϊκό ζήτημα. Ήταν υπέρ της προσέγγισης Τσέχων και Γερμανών και έκανε έκκληση για τον ρόλο των ποιητών των δύο εθνών στην υπέρβαση των αμοιβαίων διαφορών.

 Λογοτεχνική δραστηριότητα 
Εκτός από τις επαγγελματικές του δραστηριότητες ως γιατρός, ο Σάλους δημοσίευσε πολυάριθμες συλλογές ιμπρεσιονιστικής ποίησης και διηγημάτων που τον καθιέρωσαν ως εκπρόσωπο του μοντερνισμού. Ήταν ένας από τους σημαντικότερους εκπροσώπους της γερμανοεβραϊκής λογοτεχνίας στην Πράγα της εποχής του, κινούμενος σε έναν κύκλο που περιλάμβανε μεταξύ άλλων τους Φραντς Κάφκα, Μαξ Μπροντ, Φραντς Βέρφελ, Έγκον Έρβιν Κις, Όσκαρ Μπάουμ, Γιοχάνες Ουρζίντιλ, Πάουλ Κόρνφελντ και Ερνστ Βάις.  Αρκετά από τα έργα του εικονογραφήθηκαν από τον Χάινριχ Φόγκελερ, ενώ ο Άρνολντ Σένμπεργκ μελοποίησε δύο από τα ποιήματά του.

Πολυγραφότατος συγγραφέας, σύντομα έγινε «ο αναγνωρισμένος κριτής του λογοτεχνικού γούστου της Πράγας»  και «από τους πιο σημαντικούς Βοημούς συγγραφείς που έγραφαν στα γερμανικά» εκείνη την εποχή. Φίλος και μέντορας του Ράινερ Μαρία Ρίλκε, οι στίχοι του άσκησαν κάποια επιρροή στο πρώιμο λυρικό ύφος του Ρίλκε. Στα έργα του εξυμνεί την ομορφιά της φύσης, της φιλίας και του έρωτα. Άντλησε επίσης έμπνευση από την Πράγα, από μύθους και θρύλους, κυρίως αρχαίους ή βιβλικούς.

 Έργα (επιλογή) 

 Ποίηση 
 Gedichte. Ποιήματα, 1898.
 Neue Gedichte. Νέα ποιήματα, 1899.
 Ehefrühling. Άνοιξη γάμου, 1900.
 Reigen. Στρογγυλός χορός, 1900.
 Ernte. Συγκομιδή, 1903.
 Neue Garben. Νέα δεμάτια, 1904.
 Die Blumenschale. Το βάζο με τα λουλούδια, 1908.
 Glockenklang. Gedichte. Χτύπημα καμπάνας. Ποιήματα 1911.
 Das neue Buch. Neue Gedichte. Το νέο βιβλίο. Νέα ποιήματα 1919.
 Klarer Klang. Καθαρός ήχος, 1922.
 Helle Träume. Φωτεινά όνειρα, 1924.
 Die Harfe Gottes. Η άρπα του Θεού., 1928.

 Πεζογραφία 
 Novellen des Lyrikers. Νουβέλες του ποιητή, 1903.
 Christa. Ein Evangelium der Schönheit. Κρίστα. Ένα ευαγγέλιο της ομορφιάς, 1902.
 Das blaue Fenster. Novellen. Το μπλε παράθυρο. Νουβέλες, 1906
 Trostbüchlein für Kinderlose. Βιβλίο παρηγοριάς για άτεκνους, 1909.
 Andersen-Kalender 1911. Zwölf Märchen. Ημερολόγιο Άντερσεν 1911. Δώδεκα παραμύθια, 1910.
 Schwache Helden. Αδύναμοι ήρωες, 1910.
 Die Hochzeitsnacht. Die schwarzen Fahne. Η νύχτα του γάμου. Η μαύρη σημαία, 1913.
 Seelen und Sinne. Ψυχές και αισθήσεις, 1913.
 Nachdenkliche Geschichten. Προσεκτικές ιστορίες, 1914.
 Der Heimatstein und andere Erzählungen. Η πέτρα του σπιτιού και άλλες ιστορίες, 1915.
 Sommerabend, neue Prosa. Καλοκαιρινό βράδυ, νέα πεζογραφία 1916.
 Die schöne Barbara. Η όμορφη Μπάρμπαρα, 1919.
 Freund Kafkus. Φίλε Κάφκα, 1919.
 Die Beschau. Eine Ghettogeschichte. Η επιθεώρηση. Μια ιστορία από το γκέτο, 1920.
 Der Jungfernpreis. Το παρθενικό βραβείο, 1921.
 Vergangenheit. Το παρελθόν, 1921.

 Θέατρο 
 Susanna im Bade. Η Σουζάνα στο μπάνιο, 1901
 Römische Komödie. Ρωμαϊκή κωμωδία, 1909 

 Παραπομπές 

Κατηγορία:Τσέχοι ιατροί
Κατηγορία:Τσέχοι μυθιστοριογράφοι
Κατηγορία:Αυστριακοί θεατρικοί συγγραφείς
Κατηγορία:Γερμανοί ποιητές
Κατηγορία:Εβραίοι ποιητές
Κατηγορία:Εβραίοι λογοτέχνες
Κατηγορία:Απόφοιτοι του Πανεπιστημίου του Καρόλου
Κατηγορία:Γερμανόφωνοι λογοτέχνες της Πράγας